תקציר.

תופעה של פגיעה מינית בילדים הינה תופעה שכיחה ומוכרת בעולם (לב ויזל & איזיקוביץ, 2016). פגיעה מינית מוגדרת לפי ה DSM-IV-כשימוש בקטין לסיפוק צרכיו המיניים של אדם בוגר (APA,1994).
לפגיעה מינית יש נזקים פסיכולוגיים ופיזיים קשים ומתמשכים (בעיקר שהפגיעה מבוצעת במסגרת המשפחה) (לב-ויזל, 2007).
חשיפה מאוחרת וטיפול מאוחר בפגיעה הם בעלי השפעה שלילית על הצלחת הטיפול וצמצום הנזק שנגרם, ולמרות זאת נדירים המקרים בהם מתרחשת חשיפה מהירה או מיידית של הפגיעה (לב ויזל & איזיקוביץ, 2016).

מנקודת מבטו של הילד השמירה על הסוד מהווה עבורו את מקור הפחד, הגילוי מעורר פחד רב לעיתים פחד מאגי ולא מותאם (Summit, 1983), בשל כך הילד שעבר התעללות מינית, במרבית המקרים, ישמור על חשאיות ולא יספר. ואכן, מחקרים רטרוספקטיביים מראים כי מרבית קורבנות ההתעללות המינית לא סיפרו על ההתעללות במהלך ילדותם (Russell,1983 in Summit, 1983) .
שמירת הפגיעה בסוד מונעת מהנפגע לקבל עזרה ולכן הוא ממשיך לסבול מפוסט טראומה במשך שנים רבות (Gibbons, 1996; Courtois, 1988; Nayak, 2000) .

ישנם מחקרים שטענו על השפעה חיובית של הגילוי. נטען כי גילוי הטראומה המינית משפיעה באופן חיובי על הסתגלות הילד ועל יכולת ההתמודדות שלו עם הפגיעה ( Gries, et al., 2000) כמו כן מחקר נוסף אסף עדויות משכנעות לחשיבות הגילוי של פגיעה מינית על בריאות פסיכולוגית ופיזית של הילד (Pennebaker, 1995).

במחקר אפידמיולוגי שנערך בישראל נמצא כי 74.3% מכלל הילדים שעברו פגיעה מינית דיווחו כי הגילוי עזר להם, 70.5% מכלל הילדים שעברו פגיעה מינית דיווחו שהם חשים חזקים יותר ומחצית מכלל הילדים שעברו פגיעה מינית דיווחו שהם חשו כי כולם בסביבתם היו בעדם (לב ויזל & איזיקוביץ, 2016). אך בניגוד לכך 42.8% מכלל הילדים שהשתתפו במחקר ועברו פגיעה מינית דיווחו כי הגילוי לא שינה כלום עבורם (לב ויזל & איזיקוביץ, 2016).

מרבית הטיפולים מעודדים גילוי של הפגיעה מתוך הנחה שהגילוי יהיה בעל השפעה מרפאת שתוביל להפחתה בסימפטומטולוגיה ההתנהגותית והרגשית ( Gries, et al., 2000).

אך מנגד ישנם הטוענים כי תפקודו הפסיכולוגי וההתנהגותי של ילד לאחר הגילוי עשוי לא להשתפר ואף להינזק בשל השלכות הגילוי והמשמעויות הנלוות לגילוי (Ligiezinska et al.,1996 inGries, et al., 2000).

לפיכך נשאלת השאלה האם גילוי הפגיעה המינית גורם להטבה בסימפטומים פיזיולוגים ופסיכולוגים של הנפגע?

מטרת המחקר הנוכחי היא לבדוק האם גילוי (disclosure) הפגיעה שהילד חווה לאדם אחר תשפר את הרווחה הנפשית (well being) של הנפגע.
נשער כי גילוי ((disclosure הפגיעה לאדם אחר תשפר את הרווחה הנפשית כך שבממדים הנפשיים נצפה לשיפור ברווחה הנפשית והפחתה בסימפטומים של חרדה ודיכאון.

בנוגע לממדים הפיזיולוגים נצפה לשינה איכותית יותר, לרמת פעילות במגמה של עלייה (שמאפיינת מצב שאינו דכאוני) ודופק יציב בפעילות שגרתית. כמו כן נאפיין את השינוי בשפת הגוף באמצעות תצפית.

במחקר ישתתפו 45 נבדקים בגיל בית ספר יסודי אשר יחולקו לשלוש קבוצות ניסוי. קבוצת ניסוי אשר תמנה 15 נבדקים שעברו פגיעה מינית וקבוצת ניסוי נוספת אשר תמנה 15 נבדקים שמשוער כי עברו פגיעה מינית. הנבדקים מקבוצות הניסוי הופנו למחקר באמצעות שירותי הרווחה.
קבוצת הביקורת תמנה 15 נבדקים שלא עברו פגיעה מינית.

הנבדקים יגיעו למעבדה לכ-10 מפגשים אשר במהלכם יאסף מידע אודות מימדים נפשיים: באמצעות ראיון קליני, ציורים ככלי הערכה, מילוי שאלוני רווחה נפשית (well being) ושאלונים רגשיים נוספים (לדוגמת: שאלון חרדה ודיכאון) .
ממדים פיזיולוגים: מהמפגש הראשון יקבל כל נבדק צמיד חכם אשר אותו יענוד הנבדק עד תום הניסוי (לאורך כל תקופת הניסוי בבית ובמעבדה). הצמיד יאסוף נתונים פיזיולוגים כגון: דופק, איכות שינה ורמת פעילות, כמו כן המפגשים יתועדו באמצעות מצלמת וידאו.